जिम्बाब्वे की न्यूजीलैंड पर एक विकेट से रोमांचक जीत  
जिम्बाब्वे ने तीसरे और अंतिम एकदिवसीय मैच में न्यूजीलैंड के पहाड़ जैसे लक्ष्य को लांघकर एक गेंद शेष रहते हुए एक विकेट से रोमांचक जीत दर्ज की।
मैल्कम वालेर की नाबाद 99 रन की बेहतरीन पारी से जिम्बाब्वे ने तीसरे और अंतिम एकदिवसीय अंतरराष्ट्रीय मैच में न्यूजीलैंड के पहाड़ जैसे लक्ष्य को लांघकर एक गेंद शेष रहते हुए एक विकेट से रोमांचक जीत दर्ज की।   न्यूजीलैंड ने टॉस जीतकर जब कप्तान रोस टेलर के 119 रन और केन विलियसन के नाबाद 100 रन की बदौलत पांच विकेट पर 328 रन का स्कोर खड़ा किया तो लग रहा था कि वह श्रृंखला में क्लीन स्वीप करने में सफल रहेगा। लेकिन जिम्बाब्वे के इरादे कुछ और ही थे। पिछले दो मैच में कप्तान ब्रेंडन टेलर के शतक के बावजूद हार झेलने वाले जिम्बाब्वे ने 49.5 ओवर में नौ विकेट पर 329 रन बना डाले। टेलर ने फिर 75 रन की शानदार पारी खेली जबकि तातैंड तायबू ने 53 और हैमिल्टन मास्कादजा ने 36 रन का योगदान दिया लेकिन वह वालेर और एल्टन चिगुंबुरा (47) थे जिन्होंने टीम को लक्ष्य तक पहुंचाने में अहम भूमिका निभाई।   जिम्बाब्वे के पांच विकेट 183 रन पर निकल चुके थे। वालेर और चिगुंबुरा ने यहीं से छठे विकेट के लिए 112 रन की साझेदारी करके टेलर और विलियम्सन के बीच 195 रन की साझेदारी को गौण साबित कर दिया। वालेर आखिर तक क्रीज पर डटे रहे। वह अपने पहला एकदिवसीय शतक तो नहीं जमा पाए लेकिन विजयी रन उन्होंने ही बनाया। वालेर ने अपनी पारी में 74 गेंद खेली तथा दस चौके और एक छक्का लगाया। न्यूजीलैंड ने इस तरह से तीन मैच की श्रृंखला 2-1 से जीती।